“กระทรวงท่องเที่ยว” เปิดตัวเลข “ต่างชาติ” เข้าไทย 3 เดือนแรกทะลุ 5 ล้านคน
ไตรศุลี ไตรสรณกุล เผยว่ากระทรวงท่องเที่ยวและกีฬา รายงานตัวเลขนักท่องเที่ยวต่างชาติเดินทางเข้าไทยตั้งแต่วันที่ 1 ม.ค.-18 มี.ค.66 ทะลุ 5 ล้านคน สร้างรายได้แตะ 2.1 แสนล้านบาท ยังคงปรับตัวดีขึ้นอย่างต่อเนื่อง พร้อมเร่งแก้ปัญหาท่าอากาศยานแออัด รวมถึงราคาตั๋วเครื่องบินปรับเพิ่มขึ้นมาก
กระทรวงท่องเที่ยวและกีฬา เปิดตัวเลขนักท่องเที่ยวต่างชาติเดินทางเข้าไทยทะลุ 5 ล้านคน สร้างรายได้แตะ 2.1 แสนล้านบาท ยังคงปรับตัวดีขึ้นอย่างต่อเนื่อง
22 มี.ค. 2566

นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า กระทรวงการท่องเที่ยวและกีฬา รายงานว่าตั้งแต่วันที่ 1 ม.ค.-18 มี.ค.66 มีนักท่องเที่ยวต่างชาติเดินทางเข้าประเทศแล้ว 5,578,721 คน สร้างรายได้เข้าประเทศ 215,052 ล้านบาท โดยภาพรวมสถานการณ์ท่องเที่ยวยังคงปรับตัวดีขึ้นอย่างต่อเนื่อง ทั้งการเดินทางท่องเที่ยวในประเทศของคนไทย และการเดินทางเข้ามาท่องเที่ยวของต่างชาติ
อย่างไรก็ตาม การเพิ่มขึ้นของนักท่องเที่ยวต่างชาติ ส่งผลให้เกิดกรณีความแออัดปัญหาคอขวดของจุดบริการในท่าอากาศยาน ผู้ใช้บริการรอคิวยาวในจุดต่างๆ เช่น เคาน์เตอร์เช็คอินของสายการบิน จุดตรวจหนังสือเดินทางของสำนักงานตรวจคนเข้าเมือง (ตม.) ทั้งขาเข้า-ขาออก รวมถึงราคาตั๋วโดยสารเครื่องบินที่ปรับเพิ่มขึ้นมาก
“โดยจากปัญหาดังกล่าวข้างต้น หน่วยงานที่เกี่ยวข้องจะร่วมกันเร่งพิจารณาดำเนินการเพื่อให้ผู้เดินทางได้รับความสะดวกมากขึ้น โดยในวันนี้กระทรวงคมนาคม ได้เชิญหน่วยงานที่เกี่ยวข้อง อาทิ บมจ.ท่าอากาศยานไทย (AOT) ผู้บริการภาคพื้น และผู้แทนคณะกรรมการดำเนินงานธุรกิจการบิน ร่วมหารือเพื่อแก้ไขปัญหาอย่างเร่งด่วนต่อไป” นางสาวไตรศุลี กล่าว